Author: Sumbalova
Last saved by: phornakova
Company: MDPT

Predkladacia správa
Medzinárodná organizácia mobilných satelitných komunikácií (IMSO) je medzivládnou organizáciou, ktorá dohliada na nasledovné verejné služby satelitných komunikácií:
•	služby pre bezpečnosť na mori v rámci Globálneho námorného bezpečnostného a núdzového systému (GMDSS), ktorý ustanovila Medzinárodná námorná organizácia (IMO),
•	letecké bezpečnostné služby – v súlade s normami a odporúčanými postupmi stanovenými Medzinárodnou organizáciou civilného letectva (ICAO),
ktoré v súčasnosti poskytuje výlučne britská komerčná spoločnosť Inmarsat Ltd.
Organizácia IMSO je založená na základe príslušných ustanovení dohovoru o IMSO (ďalej len „dohovor“), ktorý tiež definuje verejné služby podliehajúce medzinárodnému dohľadu a základné princípy, ktoré musí pri ich poskytovaní spoločnosť Inmarsat Ltd. dodržiavať. IMSO má v súčasnosti 93 členských štátov a pôsobí prostredníctvom zhromaždenia zmluvných strán (ďalej len „ZZS“) s poradným výborom a malým sekretariátom na čele s riaditeľom, ktorý je aj právnym zástupcom organizácie. 
Počas 18. a 19. ZZS sa v rokoch 2006 a 2007 rozhodlo o rozsiahlych zmenách a doplneniach dohovoru. Prijatie týchto zmien a doplnení zmluvnými stranami dohovoru vyžadovalo uloženie listín o prijatí u depozitára dohovoru. Slovenská republika konala v tejto veci maximálne operatívne a dňa 18. januára 2008 deponovala na základe uznesenia vlády SR č. 581 zo 4. júla 2007 listinu o prijatí týchto zmien a doplnení dohovoru. Slovenská republika sa však v dôsledku tohto postupu stala jediným členom IMSO, ktorý uložil uvedenú listinu.
Dvadsiate ZZS, ktoré sa konalo v dňoch 29. septembra až 3. októbra 2008 na Malte, prijalo zmeny dohovoru súvisiace s liberalizáciou mobilných satelitných komunikačných služieb pre GMDSS, ako aj s novou funkciou IMSO ako koordinátora systému LRIT (Identifikácia a sledovanie plavidiel na veľké vzdialenosti) a schválilo predbežné vykonávanie týchto zmien od 6. októbra 2008 až do dátumu nadobudnutia ich platnosti. Dvadsiate ZZS zároveň prijalo explicitné rozhodnutie o zrušení rozhodnutí ZZS o zmenách a doplneniach dohovoru, prijatých v rokoch 2006 a 2007. Je potrebné uviesť, že uvedené zmeny a doplnenia odrážajú novú situáciu v IMSO, kodifikujú všetky doterajšie zmeny a doplnenia dohovoru a že úprava, schválená ZZS v roku 2008 výrazne kolidovala s predchádzajúcimi rozhodnutiami o zmenách a doplneniach dohovoru, prijatými v rokoch 2006 a 2007. 
Zmeny a doplnenia, prijaté v roku 2008, legislatívne implementujú strany dohovoru uložením listín o ich prijatí. Slovenská republika je jediným členským štátom IMSO nachádzajúcim sa v situácii, v ktorej by uložením listiny o prijatí zmien a doplnení dohovoru, prijatých v roku 2008, prijal súčasne dve kolidujúce právne úpravy. V prípade Slovenskej republiky, ktorá jediná už deponovala listinu o prijatí zmien a doplnení dohovoru, prijatých v rokoch 2006 a 2007, legislatívna implementácia rozhodnutí prijatých na 20. ZZS v roku 2008 spočíva podľa názoru IMSO vo vykonaní medzinárodnopráveho úkonu zo strany SR, zrušujúceho prijatie zmien a doplnení dohovoru z rokov 2006 a 2007 a zároveň prijímajúcom zmeny a doplnenia dohovoru, prijaté na 20. ZZS v roku 2008. Technicky je toto možné vykonať deponovaním jediného dokumentu - listiny o zrušení prijatia rozhodnutí z rokov 2006 a 2007 a o prijatí rozhodnutí z roku 2008. 
Slovenská republika je členom IMSO od 20. júla 1993. Z členstva Slovenskej republiky v IMSO nevyplývajú žiadne finančné záväzky okrem hradenia nákladov spojených s účasťou zástupcov SR na zasadnutiach ZZS. 
Zmeny dohovoru neznamenajú nové členstvo Slovenskej republiky v medzinárodnej organizácii a nepatria do kategórie zmlúv podľa čl. 7 ods. 4 Ústavy SR, ani podľa čl. 7 ods. 5 Ústavy SR. Schválenie zmien dohovoru nevyžaduje súhlas Národnej rady Slovenskej republiky, ani ratifikáciu prezidentom Slovenskej republiky.
Zmeny dohovoru nemajú finančný, ekonomický, environmentálny vplyv, ani vplyv na zamestnanosť, podnikateľské prostredie a informatizáciu spoločnosti. Vzhľadom na to, že zmeny dohovoru neovplyvňujú ekonomické, právne ani odborné postavenie SR pri uskutočňovaní jej práv a povinností v IMSO, MDPT SR v spolupráci s MZV SR navrhujú vláde SR uvedené zmeny schváliť.
Predkladaný materiál obsahuje:
•	správu o priebehu a výsledkoch 20. ZZS a preklad textu zmien dohovoru, originál textu zmien dohovoru v anglickom jazyku (príloha 1), preklad zmeneného textu dohovoru (príloha 2), originál zmeneného textu dohovoru v anglickom jazyku (príloha 3) porovnanie súčasne platného a zmeneného znenia dohovoru (príloha 4) a stručný obsah súvisiacich rezolúcií Výboru bezpečnosti na mori IMO (MSC IMO) (príloha 5)